สั่งการผู้ว่าราชการจังหวัดทั่วประเทศ เตรียมรับมือสถานการณ์ไฟป่า หมอกควันและฝุ่นละอองขนาดเล็ก (PM2.5) พร้อมเร่งสร้างการรับรู้และการมีส่วนร่วมให้กับประชาชน
พลเอก อนุพงษ์ เผ่าจินดา รัฐมนตรีว่าการกระทรวงมหาดไทย ในฐานะผู้บัญชาการป้องกันและบรรเทาสาธารณภัยแห่งชาติ เปิดเผยว่า ช่วงปลายฤดูหนาวของทุกปี จะเกิดสถานการณ์ค่าฝุ่นละอองขนาดเล็ก (PM2.5) เกินมาตรฐานในหลายพื้นที่ ดังนั้นเพื่อเตรียมการป้องกันและแก้ไขปัญหาไฟป่า หมอกควันและฝุ่นละอองขนาดเล็ก (PM2.5) ปี 64 – 65 ให้เกิดประสิทธิภาพ ได้สั่งการไปยังผู้ว่าราชการจังหวัดทุกจังหวัด ในฐานะผู้อำนวยการกองอำนวยการป้องกันและบรรเทาสาธารณภัยจังหวัด ตั้งคณะทำงานเฝ้าระวังติดตามสถานการณ์ในพื้นที่ พร้อมทบทวนและจัดทำแผนเผชิญเหตุ ปรับปรุงข้อมูลพื้นที่เสี่ยง ข้อมูลกลุ่มเปราะบาง การแบ่งพื้นที่รับผิดชอบถึงระดับอำเภอ ตำบล และหมู่บ้านให้เป็นปัจจุบัน ย้ำหน่วยงานที่เกี่ยวข้องบังคับใช้กฎหมายโดยเคร่งครัด เพื่อป้องกันและลดการเกิดมลพิษจากแหล่งกำเนิด หากสถานการณ์ในพื้นที่มีแนวโน้มทวีความรุนแรง ให้ศูนย์บัญชาการเหตุการณ์จังหวัดและอำเภอใช้กลไกตามกฎหมาย โดยในพื้นที่ที่เข้าถึงยาก ให้ประสานหน่วยงานที่มีอากาศยานสนับสนุนการปฏิบัติ รวมทั้งประสานองค์กรปกครองส่วนท้องถิ่น จัดพื้นที่และระบบบริการประชาชนในพื้นที่ปลอดภัยหรือห้องปลอดฝุ่น ตามมาตรการป้องกันควบคุมโรคของกระทรวงสาธารณสุขนอกจากนี้ ยังกำชับให้ผู้ว่าราชการจังหวัดทุกจังหวัด เร่งสร้างการรับรูประชาชนเข้าใจสถานการณ์และตระหนักถึงผลกระทบจากการทำกิจกรรมที่ก่อให้เกิดฝุ่นละอองขนาดเล็ก รวมถึงบทลงโทษตามกฎหมายที่เกี่ยวข้อง หากประชาชนพบเห็นสถานการณ์ไฟป่า สามารถแจ้งสายด่วนนิรภัย โทร. 1784 สายด่วนศูนย์ดำรงธรรม โทร. 1567 หรือสายด่วนกรมอุทยานแห่งชาติ สัตว์ป่า และพันธุ์พืช โทร. 1362 ตลอด 24 ชั่วโมง เพื่อเจ้าหน้าที่เข้าดำเนินการได้อย่างทันท่วงที